Angajații Agenției pentru Protecția Mediului Iași au protestat împotriva discriminărilor salariale din sistem
Publicat in: 16 mai 2024
Angajații Agenției pentru Protecția Mediului Iași au protestat astăzi, timp de o jumătate de oră, împotriva discriminărilor salariale din sistem.
Consilierul superior de la APM Iași, Cecilia Pilă a declarat că în sistem nu se beneficiază de măririle salariale prevăzute prin Ordonanța de urgență 128 din 2023 și, ca atare, săptămâna viitoare va fi declanșat un protest în fața Guvernului.
Cecilia Pilă: Angajații agențiilor de protecția mediului sunt foarte nemulțumiți pentru că salariile din teritoriu nu au fost aduse la nivelul salariilor de bază ale angajaților cu aceleași funcții din administrația centrală, așa cum s-a întâmplat la multe categorii profesionale prin OG-ul 128 din decembrie 2023. Prin acest protest spontan ne arătăm public nemulțumire și revolta pentru că am fost ignorați de la OG128 din 2023, prin care mai multe categorii profesionale au beneficiat de creșteri salariale, respectiv aducerea acestora la nivelul salariilor de bază din administrația publică.
Reporter: În momentul de față, care este media salarială la Agenția de Protecție a Mediului Iași?
Cecilia Pilă: Începând cu 4.200 lei pentru un consilier superior, până în 5.000 lei, cu tot cu sporuri și tot ce implică acest salariu de bază.
(Radio Iași/ Constantin Mihai/ FOTO radioiasi.ro)